|  |  |
| --- | --- |
|  |  |
| Finansdepartementet  Postboks 8008 Dep  0030 OSLO |  |

Svar på søknad om unntak fra økonomiregelverket

Vi viser til Finansdepartementets brev av 25. november 2020 med søknad om unntak fra krav i bestemmelser om økonomistyring i staten (bestemmelsene) punkt 3.7.1 statens konsernkontoordning på vegne av Direktoratet for forvaltning og økonomistyring (DFØ). DFØ har behov for å opprette en valutakonto i danske kroner.

I henhold til § 17 i Reglement for økonomistyring i staten skal virksomhetene benytte felles standarder for statens betalingssystemer. Dette innebærer at betalingsformidlingen skal skje gjennom statens konsernkontoordning, slik at alle statlige likvider samles daglig i Norges Bank, jf. omtale i punkt 3.7.1 i bestemmelsene. DFØ inngikk 5. juni 2018 en tilleggsavtale om produkter og tjenester knyttet til valutakontoer med henholdsvis Nordea Bank AB Filial i Norge, DNB Bank ASA og SpareBank 1 Utvikling DA (tidligere SpareBank 1 Banksamarbeidet DA). Virksomhetene må velge bankforbindelse etter gjennomført minikonkurranse. En forutsetning for bruk av tilleggsavtalene, er at virksomheten gis visse unntak fra bestemmelsene punkt 3.7.1.

Søknader om å opprette og opprettholde valutakontoer, og nødvendige unntak fra bestemmelsene i den forbindelse, vurderes på grunnlag av følgende momenter:

1. Virksomheten har transaksjoner i valuta som en del av sin ordinære drift eller aktivitet, og foretar dermed inn- og/eller utbetalinger i valuta. Disse inn- og utbetalingene kan ha ulike tidspunkt og hyppighet.
2. Virksomheten har utenlandsavdelinger, og er tilknyttet lokale banker for gjennomføring av betalingsformidlingen.
3. Virksomheten forvalter midler (som koordinator for prosjekter) i valuta, og har inn- og utbetalinger i den valuta prosjektmidlene er gitt i.

Departementet har opplyst at DFØ er sekretariat for en nordisk utvekslingsordning i regi av Nordisk ministerråd i Danmark, en oppgave som innebærer å fordele stipendmidler til de andre nordiske landene. For å unngå unødvendige kostnader forbundet med valutaomregninger ønsker DFØ å opprette en valutakonto i danske kroner. DFØs forvaltningsansvar er ikke tidsbegrenset.

Direktoratet for forvaltning og økonomistyring gir med hjemmel i delegert myndighet etter reglement for økonomistyring i staten § 3 første ledd, unntak fra bestemmelsene punkt 3.7.1 slik at DFØ kan opprette valutakonto i danske kroner. Unntaket gis på grunnlag av punkt C over. Valutakontoen må være opprettet innenfor en av de omtalte tilleggsavtalene. Unntaket fra bestemmelsene for kontoen gjelder så lenge det er behov for valutakontoen, men ikke utover 31.12.2025.

Renteinntekter som tilføres aktuell konto, skal rapporteres til statsregnskapet på kapittel 5605 Renter av statskassens kontantbeholdning og andre fordringer, post 83 Av alminnelige fordringer, jamfør Finansdepartementets rundskriv R-101 om statens kontoplan for statsbudsjettet og statsregnskapet.

Vennlig hilsen

Wibecke Høgsveen

avdelingsdirektør

Erik Heen

seksjonssjef

Kopi til: Riksrevisjonen

Brevet er elektronisk godkjent og sendes uten underskrift